וולה כדורגל ילדים ונוער - צומת מילר - על מצבו העגום של הכדורגל הישראלי
21/11/2019 18:36:30
דרור מילר, שמכיר את הכדורגל הישראלי ממגוון רב של זוויות, בטור מיוחד על מצבו העגום של הכדורגל הישראלי. המסר העיקרי: הכדורגל הישראלי במצב עגום, בעיקר בשל ההזנחה הגדולה במחלקות הנוער.
מאת: דרור מילר
ימים לא קלים עוברים על הכדורגל שלנו. הנבחרת הבוגרת מתסכלת אותנו בכל פעם מחדש, נבחרת נערים א' מפסידה לאנדורה - מדינה עם כמות אוכלוסיה של עיר קטנה בישראל ואיכשהו עולה עם 33.3 אחוזי הצלחה לשלב העילית, כל זאת בנוסף למצב הכללי הרע של הכדורגל שלנו בכל הרבדים. חלק ניכר מ-52 שנותיי מחוברים לכדורגל. בימים אלה אני סוגר 30 שנה בענף הלבשת הספורט. התחלתי אי שם באוקטובר 89 בקרית המלאכה בתל אביב , והיום יושב ברמלה . התחלתי אז באמ.גי.אס והיום מודה להוא למעלה שאני כאן , באמ.גי.אס. בנעוריי שיחקתי מגיל ילדים ועד נוער במכבי ת"א, בשנות התשעים שימשתי ככתב ספורט במעריב ובעשור הזה שימשתי עונות רבות כמנהל הקבוצה שבשורותיה שיחק בני. עברתי לא מעט בשנים הללו. ימים טובים יותר, ימים טובים פחות - עזבתי לחברות אחרות, טעמתי התנהלויות כאלו ואחרות והכרתי המון אנשים. הכרתי מנהלים, חברים לעבודה, לקוחות, אנשי מקצוע בכל הרבדים ועוד ועוד עסקנים מכל הסוגים מכל ענפי הספורט - ובמיוחד מהכדורגל, כך שיש לי זווית ראיה רחבה מאוד על הנעשה בענף ויש לי הרבה מה לומר על המצב של הכדורגל שלנו.
ראיתי כמו רבים את היכולת של נבחרת הכדורגל שלנו מול פולין וצפון מקדוניה. מה חשבתם ? שיש הוקוס פוקוס ונהפוך ברגע לנבחרת שכיף להתחבר אליה? נבחרת שמביאה הישגים? ושלא תבינו אחרת, אני מאוד מחזיק מאנדי הרצוג - שלטעמי נפל על שחקנים בינוניים. לאן אני חותר? הכל מתחיל מאלו שמנהלים את הכדורגל - ליתר דיוק את מחלקות הנוער. כאן הבעיה הגדולה. העיקר היום באגודות הוא לייצר כסף. גוזלים מאות שקלים מדי חודש מהורים שילדיהם אינם מתאימים למסגרת של קבוצת כדורגל תחרותית,. ממהרים לעשות בכל שנתון כמה קבוצות, למה? כי זה מקור הכנסה אדיר. לא מעניין אם הם מתאמנים במגרש צדדי, ברבע מגרש , או אפילו בפארק - שלא לדבר על מצב התחזוקה של המגרש. העיקר הכסף . איך ניתן ככה לשים דגש על האיכות - בזמן שכולם מתעסקים בכמות? מעסיקים מאמנים שבקושי יודעים להסביר מה ההבדל בין דריבל לדאבל פס ומצפים לניסים בשבת . מאמנים שנבחנים כמה ילדים הם יכולים להביא לאגודה - ובתרגום חופשי: כמה הכנסה הם יכולים להביא למועדון.ומה עם ההורים? נהנים שהילד במסגרת ולא חשוב עד כמה הוא קשור לענף.
אז בואו כולנו נפנים ונבין . הכל מתחיל מלמטה . ילדים בני 3 עד 4 שנים נרשמים לבתי ספר לכדורגל . בחייאת , הילד בקושי יודע ללכת… אז זהו , אני כבר מכיר את רוב אלו שנמצאים בכל המגרשים. פעם העתיד נראה הרבה יותר ורוד . היום קשה לראות את האור בקצה המגרש ..